Správa medzirezortnej komisie pre záchranu lokalít kultúrneho dedičstva zapísaných v Zozname svetového dedičstva za rok 2004

     	Plnenie úloh za rok 2004, vyplývajúcich zo „Správy medzirezortnej komisie pre záchranu lokalít zapísaných v Zozname svetového  dedičstva  za  rok 2003“,  schválenej  uznesením  vlády SR č. 615/2004.

Úloha pre Ministerstvo kultúry SR:
B.1. pripraviť periodickú správu „Aplikácia Dohovoru o ochrane svetového dedičstva štátom“ z údajov získaných spoluprácou všetkých dotknutých rezortov a dotknutých orgánov samosprávy, do 31. novembra 2004.
Plnenie: Pamiatkový úrad SR v zmysle poverenia Ministerstva kultúry SR v spolupráci s dotknutými inštitúciami spracoval Pravidelnú správu o uplatňovaní Dohovoru o svetovom dedičstve – sekcia I., do ktorej zároveň zapracoval i časti za prírodné dedičstvo, v termíne do 30. novembra 2004, zabezpečil preklad do angličtiny a po podpísaní ministrom kultúry SR zaslal do Centra svetového dedičstva v Paríži 23. decembra 2004. Zároveň spracoval on-line verziu uvedenej správy na webovskej stránke Centra svetového dedičstva. 
Úloha splnená
 
Úloha pre Ministerstvo hospodárstva SR:
B.2. v spolupráci s ministrom kultúry, ministrom životného prostredia a ministrom zahraničných vecí prostredníctvom Slovenskej agentúry pre cestovný ruch pokračovať v zabezpečovaní všetkých foriem propagácie slovenských lokalít zapísaných v Zozname svetového dedičstva alebo navrhovaných na zápis do  Zoznamu svetového dedičstva;
Plnenie: Ministerstvo hospodárstva SR prostredníctvom Slovenskej agentúry pre cestovný ruch (ďalej len SACR) zabezpečuje rôzne formy propagácie slovenských lokalít zapísaných v Zozname svetového dedičstva na Slovensku a predovšetkým v zahraničí, využívajúc pri tom rôzne formy informačného a propagačného pôsobenia. Bola splnená aj požiadavka medzirezortnej komisie na vydanie samostatného info materiálu o slovenských lokalitách zapísaných v Zozname svetového dedičstva v anglickom, nemeckom a francúzskom jazyku. Tieto lokality SACR propagovala na všetkých medzinárodných výstavách a workshopoch, ktorých sa zúčastnila, rovnako ako aj na tlačových konferenciách a ďalších prezentáciách pre zahraničné cestovné kancelárie, vydavateľstvá, zahraničné zastúpenia, novinárov, atď. Grafické riešenie národného stánku Slovenska na výstavách zahŕňa aj veľkoplošné fotografie, pričom výber fotografií vždy obsahuje aj zábery lokalít UNESCO. Počas r. 2004 prebiehala v českých mestách putovná výstava „Poznej světové dědictví UNESCO“, na ktorej sa SACR aktívne podieľala. V roku 2005 má tento projekt pokračovať. 
V rámci propagácie  krajín V4 na zámorských trhoch, prezentovala SACR lokality UNESCO ako samostatný produkt cestovného ruchu. O lokalitách informuje spoločný internetový portál v štyroch jazykových mutáciách (anglickej, japonskej, čínskej                     a portugalskej). Počas  infocesty brazílskych touroperátorov a novinárov bola informácia       o týchto lokalitách zahrnutá v powerpointovej prezentácii, ako aj v tlačových informáciách.
Úloha splnená 

B.3. zorganizovať propagačné infocesty pre skupinu talianskych a nemeckých novinárov, propagačno-prezentačnú infocestu  pre japonských touroperátorov, zorganizovať prezentáciu slovenských lokalít zapísaných v Zozname svetového dedičstva v Českej republike;
Plnenie: V priebehu roka 2004 realizovala SACR desiatky infociest pre zahraničných novinárov a touroperátorov. V programe mali zahrnutú aj návštevu lokalít UNESCO. Špeciálne zameranie len na lokality UNESCO mali infocesty novinárov z Nemecka a Českej republiky a Talianska. Plánovaná cesta pre japonských touroperátorov sa presunula, z dôvodu organizačných zmien v spoločnosti spoluorganizátora, na tento rok. 
Úloha splnená

Úloha pre Ministerstvo vnútra SR: 
B.4. prehodnotiť bezpečnostnú situáciu v lokalitách zapísaných v Zozname svetového dedičstva a zvážiť zvýšenie početných stavov policajtov na obvodných oddeleniach Policajného zboru;
Plnenie:  28. septembra 2004 bol vydaný pokyn prezidenta Policajného zboru pre riaditeľa Krajského riaditeľstva Policajného zboru v Žiline, Banskej Bystrici, Prešove a v Košiciach vo veci zabezpečenia ochrany lokalít zapísaných v Zozname svetového dedičstva. V pokyne boli vyššie uvedeným riaditeľom krajských riaditeľstiev Policajného zboru uložené úlohy, na základe ktorých boli prijaté opatrenia.
Krajské riaditeľstvo Policajného zboru v Žiline:
-	s účinnosťou od 1. januára 2005 bol zvýšený počet tabuľkových miest príslušníkov Obvodného oddelenia Policajného zboru Ružomberok o jedného staršieho inšpektora s územnou a objektovou zodpovednosťou.
-	starším inšpektorom s územnou a objektovou zodpovednosťou, ktorí majú v územnej časti služobného obvodu lokalitu VLKOLÍNEC nie sú prideľované trestné spisy na realizáciu skráteného vyšetrovania z dôvodu efektívneho výkonu obchôdzkovej služby a taktiež bola zabezpečená ich zastupiteľnosť v prípade čerpania dovolenky, počas PN, atď.
-	obchôdzková služba je zabezpečovaná Obvodným oddelením Policajného zboru Liptovská Osada, obvodným oddelením Policajného zboru Ružomberok, ako aj Mestskou políciou Ružomberok a to tak, že jej výkon je realizovaný každý deň v týždni.
Krajské riaditeľstvo Policajného zboru v Prešove:
-	s účinnosťou od 1. januára 2005 bol zvýšený počet tabuľkových miest príslušníkov Obvodného oddelenia Policajného zboru Bardejov o jedného staršieho inšpektora s územnou a objektovou zodpovednosťou,
-	starším inšpektorom s územnou a objektovou zodpovednosťou, ktorí majú v územnej časti služobného obvodu lokalitu zapísanú v Zozname svetového dedičstva nie sú prideľované trestné spisy na realizáciu skráteného vyšetrovania z dôvodu efektívneho výkonu obchôdzkovej služby a taktiež bola zabezpečená ich zastupiteľnosť v prípade čerpania dovolenky, počas PN, atď.
-	ochrana historického jadra mesta Bardejov je zabezpečovaná výkonom obchôdzkovej služby 2 staršími inšpektormi s územnou a objektovou zodpovednosťou, následne všetkými príslušníkmi Policajného zboru, ktorí vykonávajú obchôdzkovú službu v nepravidelných časových intervaloch, ako aj službou zásahovej skupiny Okresného riaditeľstva Policajného zboru v Bardejove,
-	Okresné riaditeľstvo Policajného zboru v Bardejove uzatvorilo dohodu s Mestským úradom Bardejov za účelom efektívneho výkonu obchôdzkovej služby príslušníkov Obvodného oddelenia Policajného zboru Bardejov a Mestskej polície Bardejov. Za tým účelom bol zároveň zo strany Mestského úradu Bardejov na podnet Okresného riaditeľstva Policajného zboru v Bardejove nainštalovaný kamerový systém priamo v centre historického jadra mesta.
Krajské riaditeľstvo Policajného zboru v Banskej Bystrici:
-	s účinnosťou od 1. januára 2005 bol zvýšený počet tabuľkových miest príslušníkov Obvodného oddelenia Policajného zboru Banská Štiavnica o jedného staršieho inšpektora s územnou a objektovou zodpovednosťou,
-	za účelom prijatia opatrení súvisiacich s efektívnou ochranou lokalít zapísaných v Zozname svetového dedičstva bola písomným pokynom riaditeľa Krajského riaditeľstva Policajného zboru v Banskej Bystrici dňa 6. októbra 2004 uložená úloha riaditeľovi Okresného riaditeľstva Policajného zboru v Žiari nad Hronom zabezpečiť plnenie úloh uložených prezidentom Policajného zboru prostredníctvom Obvodného oddelenia Policajného zboru v Banskej Štiavnici.
Krajské riaditeľstvo Policajného zboru v Košiciach:
-	na ochranu Spišského hradu a okolia boli vyčlenení starší inšpektori s územnou a objektovou zodpovednosťou Obvodného oddelenia Policajného zboru Spišské Podhradie,
-	v pôsobnosti Obvodného oddelenia Policajného zboru Spišské Vlachy je iba jedna pamiatka zapísaná v Zozname svetového dedičstva a to gotický kostol v obci Žehra, ktorého ochrana je okrem obchôdzkovej služby zabezpečená aj elektronickým zabezpečovacím systémom s vývodom signálu na faru v obci Žehra,
-	starším inšpektorom s územnou a objektovou zodpovednosťou, ktorí majú v územnej časti služobného obvodu lokalitu zapísanú v Zozname svetového dedičstva, nie sú prideľované trestné spisy na realizáciu skráteného vyšetrovania z dôvodu efektívneho výkonu obchôdzkovej služby a taktiež bola zabezpečená ich zastupiteľnosť v prípade čerpania dovolenky, počas PN, atď.
-	okrem uvedeného sú zo strany riaditeľa Obvodného oddelenia Policajného zboru Spišské Vlachy realizované pravidelné stretnutia s riadiacimi pracovníkmi bezpečnostnej služby vykonávajúcej ochranu pamiatok zapísaných v Zozname svetového dedičstva a počas letnej turistickej sezóny je na Obvodnom oddelení Policajného zboru Spišské Vlachy spracovaný plán bezpečnostných opatrení, ktorý je zameraný na ochranu pamiatok zapísaných v Zozname svetového dedičstva.
Úloha splnená
	
Úlohy pre Ministerstvo životného prostredia SR:
B.5.	doplniť panely výstavy „Svetové kultúrne dedičstvo na Slovensku“ s textami v štyroch jazykoch, pripravenej Pamiatkovým úradom SR, o prírodné dedičstvo;
Plnenie: Výstava bola doplnená štyrmi panelmi „Jaskyne svetového prírodného dedičstva“. Úvodný panel prezentoval jaskyne všeobecne ako prírodné dedičstvo a ďalšie panely boli venované Ochtinskej aragonitovej jaskyni, Dobšinskej ľadovej jaskyni a ďalším jaskyniam Slovenského krasu, ktoré sú zapísané v Zozname svetového dedičstva. Vernisáž výstavy sa uskutočnila v Informačnom stredisku UNESCO v Bratislave, v septembri 2004.
Úloha splnená

B.6. prostredníctvom Slovenskej agentúry životného prostredia pokračovať v realizácii Projektu „Geopark Banská Štiavnica“ a prezentovať okrem prírodného, aj kultúrne dedičstvo v lokalite Banská Štiavnica s dôrazom na technické pamiatky okolia;
Plnenie: Slovenská agentúra životného prostredia plnila úlohu realizáciou nasledovných aktivít: 
-	Kordinácia pracovnej skupiny projektu „Geopark Banská Štiavnica“.
-	Spolupráca na plnení geologickej úlohy č. 04 00 „Zriadenie banskoštiavnického Geoparku“.
-	Manažment prác na sprístupnení objektu „Náučný geologický chodník Paradajs“, dopracovanie koncepcie, celkového návrhu a chodníka.
-	Manažment prác na sprístupnení objektu „Náučná geologická expozícia“, dopracovanie legendy, príprava a inštalácia petrografických vzoriek.
-	Vybudovanie expozície Geoparku v rozhľadni na Sitne – návrh a realizácia vrátane panoramatického modulu.
-	Projekt na vybudovanie chodníkov v území centra turizmu Štiavnické Bane.
-	Vyhľadávanie doplnkových zdrojov financovania.
Úloha splnená

B.7. pokračovať podľa harmonogramu v rámci finančných možností v realizácii obnovy vodných nádrží banskoštiavnického vodohospodárskeho systému spolu s opravou prítokových jarkov so zabezpečením grafického odborného zamerania existujúceho technického zariadenia, ako aj vo väzbe na celé vodné dielo a následné archivovanie v archíve Pamiatkového úradu SR, zabezpečiť archívne výskumy a konzervovanie pôvodného technického zariadenia a ich zachovanie in situ, alebo ako muzeálnej prezentácie;
Plnenie: V roku 2004 sa pokračovalo v rámci obnovy vodných nádrží banskoštiavnického vodohospodárskeho systému v opravách a rekonštrukcii vodného diela Rozgrund, kde boli vykonané práce za 7,13 mil. Sk. Okrem toho sa vykonávala na všetkých nádržiach v správe Slovenského vodohospodárskeho podniku š. p. Banská Štiavnica bežná údržba. V lokalitách, kde dochádza k deficitu prítokov do vodných nádrží bude obnovený systém prívodných jarkov ako súčasť obnovy nádrží. V roku 2004 sa nevykonávali také práce, v súvislosti s ktorými by bol potrebný osobitný archívny výskum alebo vypracovanie dokumentácie pre účely archivácie. 
Úloha splnená
	
Úloha pre Ministerstvo hospodárstva SR, Ministerstvo pôdohospodárstva SR, Ministerstvo dopravy, pôšt a telekomunikácií SR, Ministerstvo vnútra SR a Ministerstvo životného prostredia SR
B.8.	predložiť Ministerstvu kultúry SR údaje podľa prílohy č. 2 o lokalitách zapísaných v Zozname svetového dedičstva;
Plnenie: Informácie o údajoch podľa prílohy č. 2 materiálu schváleného uznesením vlády SR č. 615/2004 k správe medzirezortnej komisie pre záchranu lokalít zapísaných v Zozname svetového dedičstva za rok 2003 boli zaslané a využité pri spracovaní periodickej správy „Aplikácia Dohovoru o ochrane svetového dedičstva štátom“ , ktorá bola po podpísaní ministrom kultúry  zaslaná do Centra svetového dedičstva v Paríži 23. decembra 2004. 
Úloha splnená

Odporúčanie pre predsedov Žilinského samosprávneho kraja, Banskobystrického samosprávneho kraja, Prešovského samosprávneho kraja, Košického samosprávneho kraja
C.1.  	vytvoriť predpoklady pre utvorenie zdrojov na príspevky vlastníkom na záchranu a obnovu národných kultúrnych pamiatok a ostatných objektov, dotvárajúcich pamiatkové prostredie, nachádzajúcich sa na území miest a obcí lokalít zapísaných v Zozname svetového dedičstva podľa § 14 ods. 3 zákona   č. 49/2002 Z. z. o ochrane pamiatkového fondu;
Plnenie: 
Košický samosprávny kraj zabezpečoval plnenie tejto úlohy v rámci svojich rozpočtových možností len na pamiatkových objektoch , ktoré sú sídlom organizácií v jeho zriaďovateľskej pôsobnosti. Objem prostriedkov zo štátneho rozpočtu na ich obnovu predstavoval v roku 2004 výšku 45 507 000 Sk, z vlastných zdrojov z prebytku hospodárenia boli použité finančné prostriedky vo výške 16 326 000 Sk. Celkový objem prostriedkov predstavuje 61 833 000 Sk.
Žilinský samosprávny kraj (ďalej len „ŽSK“) – Zastupiteľstvo uznesením schválilo Všeobecne záväzné nariadenie ŽSK č. 4/2004 o poskytovaní dotácií z vlastných príjmov ŽSK, v intenciách ktorého je možné požiadať o dotáciu – nenávratný finančný príspevok na obnovu kultúrnych pamiatok, poskytnutý z rozpočtu samosprávneho kraja, čím boli vytvorené predpoklady a možnosti podporiť i vlastníkov kultúrnych pamiatok nachádzajúcich sa v lokalite svetového dedičstva. Všeobecné záväzné nariadenie bolo vydané na základe § 8 ods. 1 a § 11 zákona č. 302/2001 Z. z. o samospráve vyšších územných celkov v znení neskorších predpisov a § 27a zákona č. 303/1995 Z. z. o rozpočtových pravidlách v znení neskorších predpisov. ŽSK ako vlastník objektu národnej kultúrnej pamiatky – roľnícky dom vo Vlkolínci, prostredníctvom správcu, ktorým je Liptovské múzeum v Ružomberku získal v rámci Programu MK SR „Obnovme si svoj dom“ od darcu Nadácie SPP grant vo výške 300 000 Sk. Objekt bol zrekonštruovaný (výmena strešnej krytiny) v celkovom objeme 407 551 Sk.
Banskobystrický samosprávny kraj (ďalej len „BBSK“) nemá finančné zdroje na vytvorenie osobitného podporného fondu pre územie UNESCO a odporúčame problém zabezpečenia finančných zdrojov riešiť zo štátneho rozpočtu. 
V intenciách uvedeného odporúčania vzhľadom na rozpočtové možnosti v roku 2004 vykonával a zabezpečoval činnosti napomáhajúce rozvoju mesta Banská Štiavnica a okolia na území svetového dedičstva UNESCO nasledovne: 
Podľa všeobecne záväzného nariadenia BBSK č. 1/2004 – Zásad poskytovania finančných prostriedkov  z vlastných príjmov BBSK účelovo určených na úlohy a akcie vo verejnom záujme alebo v prospech rozvoja územia BBSK a na podporu všeobecne prospešných služieb, podnikania a zamestnanosti je prioritou aj uchovávanie a rozvíjanie kultúrneho dedičstva banskobystrického regiónu. Zdroje na finančné dotácie  vlastníkom kultúrnych pamiatok sú však veľmi obmedzené. Poslanci zastupiteľstva BBSK sa rozhodli v roku 2004 podporiť projekty mesta Banská Štiavnica a okolitých obcí nasledovne: 
Salamandrové dni - 9 050,- Sk, Rozprávkový Starý zámok (OZ Priatelia Thálie) 13 500,- Sk.
BBSK je vlastníkom budovy, ktorá je v objektovej skladbe bývalej Akadémie. Objekt je v správe Strednej priemyselnej školy Samuela Stankovianskeho v Banskej Štiavnici, Akademická 13. Škola na základe úspešného projektu na opravu strechy dostala v roku 2004 z Programu MK SR „Obnovme si svoj dom“ dotáciu vo výške 350 tis. Sk. BBSK spolufinancoval realizáciu projektu príspevkom 200 000,- Sk.    
Prešovský samosprávny kraj nezaslal vyhodnotenie realizácie odporúčania.
Úloha je splnená čiastočne

Odporúčanie pre primátorov miest Banská Štiavnica, Bardejov, Spišské Podhradie, Ružomberok a starostu obce Žehra
C.2. v súvislosti s programami revitalizácie a s vypracovaním plánov hospodárskeho a kultúrneho rozvoja, zvážiť podľa charakteru jednotlivých úloh možnosť ich riešenia prostredníctvom štrukturálnych fondov Európskej únie, alebo požiadať listom                o spoluprácu pri riešení úloh priamo členov komisie z príslušných  rezortov; 
Plnenie:
Mesto Banská Štiavnica
	Plán hospodárskeho a sociálneho rozvoja regiónu Sitno, ktorého je mesto Banská Štiavnica členom, bude spracovaný v marci 2005. Na základe tohto plánu, ktorý bude kompatibilný s národným plánom rozvoja a plánom hospodárskeho a sociálneho rozvoja samosprávneho kraja Banská Bystrica, budú jednotlivé úlohy podľa stupňa závažnosti potrieb rozpracované do projektov financovaných prostredníctvom štrukturálnych fondov EÚ a členovia medzirezortnej komisie pre záchranu lokalít zapísaných v Zozname svetového dedičstva budú požiadaní o spoluprácu pri riešení jednotlivých projektov, ako aj o spoluprácu, ktorá vyplýva pre rezorty zo zákona č. 100/2002 Z. z. o Banskej Štiavnici.
Na rekonštrukciu cesty II/525 v úseku Hronská Dúbrava – Banská Štiavnica je spracovaná štúdia v 3 alternatívach. V decembri 2004 všeobecne záväzným nariadením Banskobystrického samosprávneho kraja č. 4/2004 boli vyhlásené zmeny a doplnky záväznej časti územného plánu VÚC Banskobystrického kraja, kde do záväzných regulatívov funkčného a priestorového usporiadania územia bola v oblasti rozvoja nadradenej dopravnej infraštruktúry úloha rekonštruovať a vybudovať cestu II/525 v úseku Hontianske Nemce – Banská Štiavnica – Hronská Breznica s obchvatom Banský Studenec. Projektová príprava stavby by mala byť spracovaná v roku 2005 so začiatkom realizácie v roku 2006 – 2007.
Podľa stanoviska Ministerstva dopravy, pôšt a telekomunikácií Slovenskej republiky (ďalej len MDPT SR“) je vybudovanie autobusovej stanice potrebné, avšak MDPT SR nemá v rozpočtovej kapitole investičné prostriedky na predmetnú stavbu. Mesto trvá na realizácii úlohy v rokoch 2005 – 2006.
Ukončenie II. tlakového pásma vodovodu v Banskej Štiavnici zabezpečuje Stredoslovenská vodárenská spoločnosť a. s. Banská Bystrica v spolupráci s mestom Banská Štiavnica. Vzľadom na nákladnosť projektu bolo rozhodnuté, že sa pripraví projekt na financovanie tejto stavby zo štrukturálnych fondov EU. V roku 2004 bolo spracované zadanie stavby, ktorá bola rozšírená o III. tlakové pásmo, aby bola celoplošne pokrytá zásobovaním vodou miestna časť Sitnianska Štefultov, s perspektívou zásobovania obce Ilija. Projekt stavby bude spracovaný v II. štvrťroku 2005 a projekt na financovanie stavby zo štrukturálnych fondov EÚ v III. štvrťroku 2005. Tu je potrebná pomoc zo strany VÚC Banskobystrický kraj.  
V marci 2005 bude mať mesto k dispozícii projekt odkanalizovania úprav verejných priestranstiev 1. časti baníckeho osídlenia – Pod starým mestom. Na základe stavebných projektov spracuje projekt na financovanie stavby zo štrukturálnych fondov EU. Stavebné projekty mesto zabezpečovalo z vlastných prostriedkov. V roku 2005 objedná ešte spracovanie projektov na odkanalizovanie 2. časti baníckeho osídlenia Resla.
MVRR SR poskytlo mestu podľa smernice MVRR SR č. 4/2001,  ktorou sa mení a dopĺňa smernica Ministerstva výstavby a regionálneho rozvoja Slovenskej republiky č. 8/1999, ktorou sa určujú pravidlá pre poskytovanie dotácií na výstavbu nájomných bytov v znení neskorších predpisov, na obnovu meštianskeho domu 6/III na Kammerhofskej ulici v Banskej Štiavnici finančnú dotáciu vo výške 80 % nákladov stavby. Objekt bol daný do užívania v novembri 2004.
V rámci Programu MK SR Obnovme si svoj dom cirkev ako vlastník podala žiadosť o pridelenie finančných prostriedkov na obnovu cirkevného komplexu banskoštiavnickej kalvárie.
      Do obdobia deregulácie cien cestovného uhrádzať príspevok na autobusovú a železničnú dopravu do Banskej Štiavnice je úloha  pre VÚC.
      Územný plán mesta Banská Štiavnica je spracovaný v koncepte v dvoch alternatívach, nie sú však zabezpečené zdroje na spracovanie návrhu vo výške cca 510 000 Sk, ktoré sa snaží mesto získať z fondov EÚ predložením projektu, ktorý zatiaľ nebol schválený.
      Rekonštrukciu objektu č. 17 ( 14/III ) na Kammerhofskej ulici Železnice SR nezačali. 
V roku 2006 a v ďalších rokoch je potrebné výraznejšie zvýšiť v štátnom rozpočte výdavky spojené s obnovou a úpravou verejných priestranstiev v pamiatkovej rezervácii v sume 15 – 18 mil. Sk ročne.
Vyjadrenie BBSK k úlohám v pôsobnosti príslušných odborov:
Za oblasť dopravy: Rekonštrukcia cesty II/525 – možnosť riešenia prostredníctvom štrukturálnych fondov EÚ - v súčasnom plánovacom období nie je možné čerpanie fondov z prostriedkov EÚ na cesty II. a III. triedy, ktoré sú vo vlastníctve samosprávnych krajov. Možnosti kapitálového rozpočtu BBSK pre odvetvie dopravy v roku 2004 (cca 20 mil. Sk) vylučujú možnosť realizácie predmetnej akcie s predpokladaným nákladom 1,916 mil. Sk. Snahou BBSK je pre nasledujúce plánovacie obdobie presadiť možnosť čerpania prostriedkov z fondov EÚ aj na cesty II. a III. triedy v rámci OP ZI. 
Do obdobia deregulácie cien cestovného uhrádzať na autobusovú a železničnú dopravu do Banskej Štiavnice príspevok  na dopravné výkony vo verejnom záujme 3 000 000,- Sk: BBSK uzatvoril zmluvu o výkonoch vo verejnom záujme so SAD Zvolen a.s. v prímestskej autobusovej doprave na pravidelnú autobusovú dopravu, ktorá bola vykonávaná v rozsahu podľa platných cestovných poriadkov. V hodnotenom období BBSK na základe podnetov z oblasti Banská Štiavnica riešil viaceré úpravy z dôvodu skvalitnenia obslužnosti územia. Konkrétnu finančnú čiastku vzťahujúcu sa na dopravné výkony do Banskej Štiavnice nie je možné vyšpecifikovať vzhľadom k systému rozdeľovania dotácie.
Za oblasť územného plánovania: 
Ukončenie II. tlakového pásma vodovodu BBSK ako orgán územného plánovania   odporúča, aby mesto Banská Štiavnica využilo možnosť na získanie finančných prostriedkov z OP ZI, Opatrenie č. 2 Environmentálna infraštruktúra v súčinnosti so Stredoslovenskou vodárenskou spoločnosťou, a. s., Banská Bystrica. V rozvojových dokumentoch samosprávneho kraja sú vytvorené všetky predpoklady, aby sa skvalitňovala aj infraštruktúra (vodovody a kanalizácie) v územiach s významnými kultúrnymi hodnotami. Odporúčame, aby Ministerstvo životného prostredia Slovenskej republiky, ako sprostredkujúci orgán OP ZI, Opatrenie č. 2 zohľadňoval ako jedno z kritérií aj príslušnosť k územiam zapísaných vo svetovom prírodnom a kultúrnom dedičstve UNESCO.

Mesto Bardejov
   V rámci dlhodobého plánovania procesu obnovy pamiatok – Radničné námestie  bola ukončená projektová príprava s nákladom 0,75 mil. Sk z rozpočtu mesta - ul. Františkánov, Kláštorskej ul., Hviezdoslavovej ul. a ukončená bola rekonštrukcia Baštovej ul. s nákladom     4,276 mil. Sk z rozpočtu mesta. Bol vypracovaný projekt a podaná žiadosť do programu MK SR Obnovme si svoj dom na rekonštrukciu renesančnej radnice. Bola realizovaná rekonštrukcia  meštianskeho domu č. 24 (3,75 mil. Sk) a v r. 2005 sa začne projektová príprava obnovy parku za Bazilikou sv. Egídia. V súvislosti s rekonštrukciou hradieb a bášt fortifikačného systému mesta sa začala projektová príprava na jednotlivé úseky, ukončený bol projekt na ul. Na Hradbách, rekonštrukcia hradieb na ul. Baštová.  
   V roku 2004 sa začala investorská príprava juhozápadného obchvatu Bardejova – št. cesta I/77, pričom realizáciou tohto projektu dôjde k vylúčeniu dopravy z centrálnej mestskej zóny. Po prerokovaní sa vypracovanie technickej štúdie čiastočnej preložky cesty č. I/77 a jej vedením juhozápadným obchvatom mesta  očakáva v II. polroku 2005. 
      I. etapa realizácie výstavby krytého zimného štadióna v Bardejove sa začala v r. 2004, ukončenie výstavby je plánované na rok 2006. Prebieha majetkovoprávne usporiadanie v rámci projektu vybudovania centrálneho záchytného parkoviska, ktoré vyrieši problém statickej dopravy v mestskej pamiatkovej rezervácii, nedostatok parkovacích plôch a súčasne sa zlepší infraštruktúra pre podporu cestovného ruchu. 
      Mesto získalo grant vo výške 190 000,-  Sk pre vydanie Turistického sprievodcu Bardejov a región, v súčasnosti využíva podmienky účasti na medzinárodných výstavách v oblasti cestovného ruchu v rámci spoločných expozícií SACR.
      Šarišskému múzeu v Bardejove bol v roku 2004 poskytnutý finančný príspevok Nadácie SPP v rámci programu MK SR Obnovme si svoj dom vo výške 360 000 Sk na realizáciu projektu reštaurovania fasády a kamenného portálu na meštianskom dome na Radničnom námestí. Šarišské múzeum v spolupráci s Rozvojovou agentúrou PSK vypracovalo projekt na získanie finančných prostriedkov zo štrukturálnych fondov EÚ v rámci Operačného programu Základná infraštruktúra, opatrenie: Budovanie a rozvoj občianskej infraštruktúry v regiónoch, na obnovu objektov v pamiatkovej rezervácii Bardejov, s celkovými nákladmi vo výške 34 757 000 Sk. Projekt je v štádiu posudzovania.  

Mesto Spišské Podhradie
     Kým vláda SR v uznesení č. 411/2003 uložila ministrovi školstva zabezpečiť finančné prostriedky na pokračovanie dostavby základnej školy, v uznesení vlády č. 615/2004 už úloha  pre ministra školstva nie je s odôvodnením Ministerstva školstva SR, že nedisponuje finančnými prostriedkami, ale určuje len priority. Po štrnástich rokoch výstavby a prestavaní 60 000 000,- Sk by bolo vhodné, keby sa dostavba základnej školy, tak potrebná pre mesto a región, stala konečne prioritou Ministerstva školstva SR, na základe ktorej by Ministerstvo financií SR  mohlo poskytnúť finančné prostriedky na dokončenie rozostavanej školy. V decembri 2004 bola ministrom školstva na rozostavanú ZŠ poukázaná dotácia kapitálových výdavkov vo výške 1 400 000,- Sk.
      V prílohe č. 1 k uzneseniu vlády SR 615/2004 v súvislosti so stavbou čistiarne odpadových vôd a kanalizácie MŽP SR uvádza, že je potrebné zmeniť gesciu na VÚC a mesto. VÚC však vo svojich kompetenciách nemá zodpovednosť za riešenie ČOV a kanalizácií na jeho spravovanom území a obecné rozpočty na takéto investície nepostačujú.  V poslednom období si mesto uplatňuje žiadosti okrem uvedených projektov aj na rekultiváciu skládky TKO na MŽP SR – sekcii realizácie environmentálnych programov. Kým táto možnosť existuje, bolo by potrebné zo strany MŽP SR stanoviť kritériá hodnotenia žiadostí tak, aby 4 lokality zapísané v Zozname svetového dedičstva boli v najbližšom období dotované prioritne. V roku 2004 mesto podalo žiadosť na dokončenie rozostavanej ČOV a kanalizácie, avšak táto nebola podporená. Pre rok 2005 mesto podalo žiadosť na Environmentálny fond na dokončenie technologickej časti ČOV vo výške 8 360 000,- Sk a na rekultiváciu skládky TKO vo výške 2 216 000,- Sk.
     Podobne navrhovaná zmena gescie z MŽP SR na VÚC a mesto bola podľa stanoviska MŽP SR aj v prípade realizácie povodňovej ochrany vodného toku Lúčanka. Správu vodných tokov, teda aj protipovodňovú ochranu vykonáva Slovenský vodohospodársky podnik, ktorý patrí pod rezort MŽP SR.
      Mesto podalo na obnovu národných kultúrnych pamiatok žiadosti do programu MK SR Obnovme si svoj dom, ktoré boli podporené: 1 500 000,- Sk na Mariánsky stĺp od Nadácie SPP, 300 000,- Sk na obnovu evanjelického kostola, ako aj 350 000,- Sk na rekonštrukciu meštianskych domov na ul. Starý jarok č. 44, 45, kde mesto prispelo čiastkou 197 000,- Sk, 89 500,- Sk, na záchranu drevenej zvonice v mestskej časti Katúň, na ktorú prispelo aj mesto čiastkou 14 025,- Sk. Obnova synagógy, na ktorú podala žiadosť Židovská náboženská obec, bola podporená čiastkou 2 000 000,- Sk z Nadácie SPP. Mesto Spišské Podhradie podalo cez združenie mikroregiónu Spišský hrad – Podbranisko, ktorého je členom, aj 22 projektov do rôznych iných grantových schém, z ktorých boli podporené 3 projekty: Turistická mapa regiónu Spišský hrad – Podbranisko (100 000,- Sk, vytlačených 6 000 ks máp mikroregiónu),  obnova miestneho rozhlasu v mestskej časti Katúň z dotačného systému Ministerstva financií SR (60 000,- Sk) a pod hlavičkou Spišského Podhradia bol podporený projekt Európskeho sociálneho fondu, bezplatné školiace kurzy o možnostiach využitia fondov EÚ pre pracovníkov a volených predstaviteľov samosprávy (1 320 000,- Sk).
      V súvislosti s úlohou pre ministra vnútra z uznesenia vlády SR č. 615/2004 k navýšeniu stavu policajtov na Obvodnom oddelení PZ SR v Spišskom Podhradí nedošlo a z plánovaného počtu 15 policajtov v skutočnosti sú trinásti, z dôvodu, že dvaja policajti sú dlhodobo mimo oddelenia, nakoľko navštevujú policajnú školu.		
       Mesto sa kriticky vyjadruje ku grantovej schéme Ministerstva výstavby a regionálneho rozvoja SR, kde v Operačnom programe Základná infraštruktúra, priorita 3 – Lokálna infraštruktúra, opatrenie 3.4 Renovácia a rozvoj obcí, konečnými prijímateľmi nesmú byť obce, ktoré majú štatút mesta.	
Úloha splnená 
V súvislosti so spracovaním správy mesto Ružomberok nedodalo informáciu o stave riešenia úloh programu revitalizácie lokality Vlkolínec za rok 2004. 
Úloha nesplnená

C.3 predložiť Ministerstvu kultúry SR údaje podľa prílohy č. 2 o lokalitách zapísaných v Zozname svetového dedičstva;
Plnenie: Úlohou prípravy podkladu pre spracovanie hlavných ukazovateľov monitoringu svetového kultúrneho dedičstva, II. časť, podľa požiadaviek Centra svetového dedičstva UNESCO pre lokality Banská Štiavnica a okolie, Bardejov, Spišský hrad a okolie, Vlkolínec boli poverené krajské pamiatkové úrady. Tieto sledujú stav svetového kultúrneho dedičstva predovšetkým vo vzťahu k autenticite a integrite. Pripravovaný monitoring je potrebné doplniť o ďalšie ukazovatele, pričom je potrebná spolupráca so samosprávnymi orgánmi.
Úloha splnená

C.4. utvoriť zdroje na príspevky vlastníkom na záchranu a obnovu národných kultúrnych pamiatok, nachádzajúcich sa na území obce podľa § 14 ods. 3 zákona            č. 49/2002 Z. z. o ochrane pamiatkového fondu ako aj  ostatných objektov dotvárajúcich pamiatkové prostredie;
Plnenie:
Mesto Banská Štiavnica nemá voľné zdroje na poskytovanie príspevkov vlastníkom na záchranu a obnovu národných kultúrnych pamiatok. Je vlastníkom značného počtu kultúrnych pamiatok, všetkých verejných priestranstiev v mestskej pamiatkovej rezervácii, ktoré dotvárajú historické prostredie a ktorých údržba je náročná na finančné zdroje. Investuje do projektovej prípravy stavieb, ktorých financovanie bude uplatňovať zo štrukturálnych fondov EU.
Mesto Spišské Podhradie prispelo finančnou čiastkou 5 000,- Sk vlastníkom kultúrnych pamiatok, ktorí získali finančné prostriedky v Programe MK SR „Obnovme si svoj dom“.
Úloha čiastočne splnená

Informácia o ďalších aktivitách viažucich sa k lokalitám zapísaným v Zozname svetového dedičstva

Pamiatkový úrad SR
		V roku 2004 Pamiatkový úrad SR v spolupráci s krajskými pamiatkovými úradmi             v Prešove, Košiciach, Banskej Bystrici a Žiline spracoval Správu o stave svetového kultúrneho dedičstva 2003, ktorá je výsledkom monitorovania aktuálneho stavu lokalít. Do správy zahrnul i výsledky vyhodnotenia pasportizačných kariet monitoringu za rok 2003. V rámci monitoringu svetového kultúrneho dedičstva bolo zabezpečené aj pokračovanie budovania a napĺňania databázy pre lokality v Geografickom informačnom systéme ochrany pamiatkového fondu SR a digitálne zdokumentovanie aktuálneho stavu lokality Mestská pamiatková rezervácia Bardejov a židovské suburbium.
	„V dňoch 6.-7.10.2004 Pamiatkový úrad SR zorganizoval v Banskej Štiavnici medzinárodný pracovný seminár „Monitoring svetového dedičstva“. Seminár bol zameraný na metodiku monitorovania stavu svetového kultúrneho dedičstva, ako i vyhodnotenie zmien počas sledovania, ktoré je nenahraditeľným nástrojom pre posúdenie stavu autenticity a integrity a uplatnenie účinných nástrojov pri ich ochrane. Na podujatí bol dohodnutý i pracovný postup prípravy periodickej správy, sekcia I.  i periodickej správy, sekcia II.
	Následne 3. - 5. novembra 2004 Pamiatkový úrad SR zorganizoval medzinárodný odborný seminár „Problematika zachovania autenticity a integrity s dôrazom na ohrozenú ľudovú architektúru a osobitne na lokality zapísané v Zoznamu svetového dedičstva“,            v Chvojnici pri Prievidzi. Cieľom seminára bola výmena teoretických názorov a praktických skúseností pri ochrane autenticity a integrity ľudovej architektúry na Slovensku a v okolitých krajinách a pohľad na reálnosť ďalšej ochrany pamiatkových rezervácií ľudovej architektúry a vidieckych zón s osobitným dôrazom na lokality svetového dedičstva.“ 
	Príspevky z oboch seminárov boli publikované v odbornej publikácii Monumentorum tutela, Ochrana pamiatok 15, vydanom Pamiatkovým úradom SR, Bratislava 2004 /ISBN 80-89175-08-02/.
		V roku 2004 Pamiatkový úrad SR zaslal Centru svetového dedičstva všetky podklady, ktoré súviseli s finalizáciou prác na viacročnej akcii iniciovanej medzirezortnou komisiou: Stabilizácia mikroklímy v národnej kultúrnej pamiatke kostole sv. Ducha v Žehre. Pre ďalšie etapy bude potrebné zabezpečiť finančnú podporu.

Lokalita Banská Štiavnica a technické pamiatky okolia

Banskobystrický samosprávny kraj (ďalej len BBSK)
	Združenie pre rozvoj Banskej Štiavnice a okolia Región Sitno so sídlom v Štiavnických Baniach z grantovej schémy miestneho a regionálneho rozvoja získalo finančné prostriedky vo výške 1,8 mil. Sk. na spracovanie Programu hospodárskeho, sociálneho a kultúrneho rozvoja regiónu Sitno, ktorý rieši aj záchranu pamiatok zapísaných v Zozname svetového dedičstva.
	V súvislosti s čerpaním finančných prostriedkov z Európskej únie boli Slovenskej agentúre pre cestovný ruch predložené projekty pre opatrenie 2.1. Podpora budovania infraštruktúry v cestovnom ruchu a opatrenia 2.2. Podpora podnikateľských aktivít v cestovnom ruchu v rámci Sektorového operačného programu Priemysel a služby. Boli poskytnuté konzultácie o podporovaných aktivitách financovaných z európskych zdrojov. Výsledky z hodnotenia projektov pre opatrenie 2.1. ešte nie sú zverejnené a  t. č. prebieha hodnotenie projektov pre podporu podnikateľských aktivít v cestovnom ruchu.
	Oddelenie cestovného ruchu v rámci svojej činnosti propaguje región Sitno vrátane banskoštiavnických kultúrnych pamiatok zapísaných v Zozname svetového dedičstva na výstavách cestovného ruchu, akými sú Regiontour Brno, ITF Slovakiatour Bratislava, Holiday World Praha, Infotour a cykloturistika Hradec Králové. Pamiatky svetového dedičstva sú navštevované aj zahraničnými delegáciami partnerských regiónov, s ktorými sú podpísané dohody o medzinárodnej spolupráci. Región s dôrazom na lokalitu svetového dedičstva je prezentovaný aj v propagačných materiáloch, ktoré koncom roku 2004 v slovenskom a anglickom jazyku vydal úrad BBSK, a to v brožúre „ Vybrané turistické zaujímavosti Banskobystrického kraja“ v častiach mestský a kultúrny cestovný ruch a vidiecka turistika a agroturistika. V skladačke venovanej vybraným kultúrnym podujatiam v BBSK „Za krásou, zábavou a poznaním v Banskobystrickom kraji“ sú uvedené celoslovenské poľovnícke slávnosti Dni sv. Huberta a Salamandrové dni v Banskej Štiavnici.
BBSK ako príslušný orgán územného plánovania obstaral zmeny a doplnky územného plánu veľkého územného celku Banskobystrický kraj, ktorého záväzná časť bola vyhlásená nariadením vlády SR č. 263/1998 Z. z. Zastupiteľstvo BBSK pod číslom uznesenia 611/2004 zo dňa 16. a 17. decembra 2004 schválilo Územný plán veľkého územného celku Banskobystrický kraj – zmeny a doplnky 2004“. Jeho záväzná časť bola vyhlásená všeobecne záväzným nariadením BBSK č. 4/2004 s účinnosťou od  21. januára 2005.
	Zmena a doplnenie územného plánu sa dotýkala najmä zosúladenia KURS 2001 s Územným plánom veľkého územného celku Banskobystrický kraj, ako aj novoprijatých právnych predpisov aj na tomto úseku (zákon č. 49/2002 Z. z. o ochrane pamiatkového fondu). Osobitná pozornosť bola venovaná priestoru a mestu Banská Štiavnica a všetkým okolitým obciam, na ktoré sa vzťahuje zápis do Zoznamu svetového dedičstva, ako aj  podpore na ochranu vedeckých a technických hodnôt: banské a hutnícke diela – šachty, štôlne, tajchy,  huty, hámre, valkovne a pod., vybraté typické remeselnícke a priemyselné objekty, zariadenia železničnej dopravy – pôvodné stanice, charakteristické a unikátne úseky tratí.
	BBSK bol spoluorganizátorom kultúrno-výchovných, kultúrno-spoločenských a výchovno-vzdelávacích podujatí v Banskej Štiavnici a v okolitých obciach. 

Lokalita Vlkolínec

Krajský pamiatkový úrad (ďalej len KPÚ) Žilina, pracovisko v Ružomberku 
	Začiatkom roka 2004 sa pracovníci zúčastnili na stretnutí s občanmi Vlkolínca, ktoré organizuje každoročne mesto Ružomberok, kde zhodnotili spoluprácu pri obnove a záchrane pamiatkového fondu Vlkolínca.
	V rámci plnenia Plánu hlavných úloh Pamiatkového úradu SR – Svetové kultúrne dedičstvo, pracovníci  pokračovali v ďalšej etape 2-ročného cyklu monitoringu s následným vypracovaním Hodnotiacej správy  o stave lokality svetového kultúrneho dedičstva Vlkolínec za rok 2003 a vyplnením pasportizačných kariet pre objekty ľudovej architektúry v celkovom počte 118. Monitoring lokalít zapísaných v Zozname svetového dedičstva – doplnenie hodnotiacej správy súčasného stavu za rok 2003 bol doplnený o tabuľkové vyhodnotenie stavebnotechnického stavu objektov a o informáciu o opatreniach prijatých na ochranu lokality.
	V rámci plnenia úloh štátnej správy bola vykonávaná priebežná odborná a metodická pomoc fyzickým a právnickým osobám, bol vykonávaný štátny pamiatkový dohľad, vydávané rozhodnutia, usmernenia a stanoviská k pravidelnej údržbe a obnove objektov a prostredia lokality. Boli vypracované odborné stanoviská k realizovaným prácam na obnove za rok 2003 (príspevky z fondu Pro Slovakia) a boli podané tri podnety na preskúmanie nelegálnej stavebnej činnosti na stavebný úrad. Bola spracovaná správa o plnení uložených opatrení z kontroly Pamiatkovej inšpekcie MK SR v lokalite Vlkolínec. 
	Pracovníci sa aktívne zúčastňovali na konferenciách a aktívne spolupracovali s občianskym združením Vlkolínec pri spracovaní žiadosti o grant „Revitalizácia lokality Vlkolínec – stratigrafická rozvojová štúdia“.
	V súvislosti s Programom revitalizácie lokalít zapísaných v Zozname svetového dedičstva, ktoré spracovali primátori týchto lokalít, bolo odporučené v časti lokality Vlkolínec pri niektorých projektoch úzko spolupracovať s KPÚ. Podľa informácie KPÚ Žilina, pracovisko v Ružomberku, ktoré je príslušné, nebolo v roku 2004 oslovené ohľadne spolupráce ani pri jednom z uvedených projektov.    

Lokalita Spišský hrad a pamiatky okolia

Krajský pamiatkový úrad Košice 
V rámci Programu revitalizácie kultúrnej pamiatky Spišský hrad bolo vydané rozhodnutie na realizáciu vodovodnej prípojky vrátane technického riešenia odpadového hospodárstva. Na základe obhliadky pracovníkov KPÚ sa zistilo, že niektoré pamiatkové objekty Spišského hradu, obzvlášť románsky palác, sú v narušenom stavebnotechnickom stave, prípadne na nich neprebieha pravidelná údržba, v máji 2004 vyzval KPÚ Košice správcu Spišského hradu – Slovenské národné múzeum (ďalej len „SNM“) na plnenie povinnosti vlastníka. Po vzájomnej dohode bolo zvolané v júni 2004 pracovné stretnutie, kde SNM – Spišské múzeum požiadalo KPÚ o poskytnutie pomoci pri vypracovaní lokalitného programu funkčného využitia Spišského hradu, o zistenie stavu existujúcej grafickej a textovej dokumentácie. KPÚ Košice vydal tiež rozhodnutie o projektovej dokumentácii obnovy kultúrnej pamiatky – dočasných opatrení statického zabezpečenia narušených konštrukčných prvkov, v ktorom stanovil podmienky pre predpokladané práce z hľadiska záujmov ochrany pamiatkového fondu.
	KPÚ Košice spolupracovalo s Rímskokatolíckym farským úradom v Žehre, ktorý je správcom kultúrnej pamiatky – rímskokatolíckeho kostola Ducha svätého v Žehre, pri príprave na II. etapu obnovy nehnuteľnosti – stabilizáciu mikroklímy kostola. KPÚ Košice vyzval vlastníka kultúrnej pamiatky – hraničného kameňa, ktorý je v narušenom technickom stave, na plnenie povinnosti vlastníka a tiež podal  na príslušný stavebný úrad oznámenie o nepovolenej stavebnej činnosti na nehnuteľnosti, nachádzajúcej sa v Žehre, na území zapísanom v Zozname svetového dedičstva. V máji 2004 bola spracovaná „Správa o stave svetového dedičstva UNESCO Spišský hrad a pamiatky okolia – časť katastrálne územie Žehra v pôsobnosti KPÚ Košice“ a v decembri v spolupráci s KPÚ Prešov, pracovisko Levoča „Návrh na podklad pre spracovanie hlavných ukazovateľov monitoringu svetového kultúrneho dedičstva podľa požiadaviek Centra svetového dedičstva UNESCO v lokalite Spišský hrad a pamiatky okolia“.
Člen komisie sa aktívne zúčastnil na odbornom pracovnom seminári v Banskej Štiavnici „Monitoring svetového dedičstva“. 
Slovenské národné múzeum, Spišské múzeum v Levoči
Ako správca objektu Spišský hrad predložilo SNM do programu MK SR Obnovme si svoj dom projekt na finančnú podporu projektovej dokumentácie technického riešenia vodovodnej prípojky a odpadového hospodárstva objektu Spišský hrad, projekt nebol podporený. V rámci rozpočtu na rok 2004 bola vznesená požiadavka na pridelenie finančných prostriedkov pre spracovanie dokumentácie a následnej realizácie obnovy, rekonštrukcie         a statického zabezpečenia objektu románskeho paláca, horného hradu. Pre nedostatok finančných prostriedkov tieto neboli SNM na uvedenú akciu pridelené. Vzhľadom na havarijný stav objektu románskeho paláca pridelil na dočasné statické zabezpečenie objektu finančné prostriedky vo výške 200 000,- Sk Úrad vlády SR. Akcia sa v súčasnosti realizuje.
SNM zabezpečovalo koncom roka 2004 odstránenie havarijného románskeho okna z prevádzkových nákladov vo výške 14 500,- Sk.
V rámci spolupráce s KPU v Košiciach, pracoviska Spišská Nová Ves so sídlom v Levoči je plánovaná ako prioritná aktivita zabezpečenie rámcového lokalitného programu funkčného využitia horného hradu, ktorý bude slúžiť pre potreby budúcej realizácie obnovy a to výskumov, zameraní, vyhotovení projektových dokumentácií a zabezpečovaní finančných zdrojov.
Rímskokatolícky farský úrad Žehra
V roku 2003 bol podaný do programu Obnovme si svoj dom projekty „Sanácia podlahy a stabilizácia vnútornej klímy“ (911 000,- Sk) a „Reštaurovanie barokových oltárov“ (1 240 000,- Sk). Tieto projekty nemohli byť v roku 2004 zrealizované, hoci finančné prostriedky vo výške boli odsúhlasené, ale doposiaľ neboli poukázané.
	V roku 2004 zakúpil Rímskokatolícky farský úrad Žehra z vlastných zdrojov merací prístroj, ktorý je súčasťou projektu stabilizácie vnútornej klímy (167 000,- Sk), tehlovú dlažbu, ktorá sa má klásť v interiéri kostola (176 715,- Sk), ako aj hydroregulovateľné vetrania AERECO (31 176,- Sk). V prípade podpory týchto projektov by bolo potrebné ich v roku 2005 zrealizovať. V roku 2005 je naplánovaná realizácia prác na exteriéri kostola        – očistenie drevenej šindľovej strechy, prípadná výmena zničených šindľov a jej následné zakonzervovanie, obnova kaplnky, ktorá je súčasťou murovaného oplotenia, elektrifikácia zvonov, očistenie, spevnenie konštrukcie, na ktorej sú zavesené. Práce na projekte sú po organizačnej stránke pripravené tak, že prevažná časť prác by mohla byť zrealizovaná         v 1. polovici roka 2005.  
Rímskokatolícka cirkev Biskupstvo Spišské Podhradie
Zámer rekonštrukcie kanónie č. 2 a 6 v Spišskej Kapitule, Spišskom Podhradí, prezentovanom v zozname úloh revitalizácie mesta Spišské Podhradie v rokoch 2003 – 2006 nebol realizovaný vzhľadom na skutočnosť, že bolo potrebné prioritne realizovať opravu strechy na katedrále sv. Martina v Spišskej Kapitule. Na uvedený projekt bola podaná žiadosť o finančnú podporu do Programu MK SR „Obnovme si svoj dom“, ktorý nebol podporený. Napriek tomu sa projekt „Oprava sedlovej strechy Katedrály Spišská Kapitula dreveným štiepaným šindľom“ realizuje na vlastné náklady. Celková dohodnutá oprava strechy je 5 114 752,- Sk, (zatiaľ uhradené 1 120 692,- Sk).
V súvislosti s budúcim zámerom komplexnej obnovy katedrály sv. Martina v Spišskej Kapitule sa začalo v spolupráci s Pamiatkovým úradom SR s prípravou dokumentácie.
Začala sa realizácia projektu „Reštaurovanie bočného oltára Svätého Kríža z katedrály sv. Martina v Spišskej Kapitule. Z Programu MK SR „Obnovme si svoj dom“ bol podporený čiastkou 250 000,- Sk , celkový rozpočet na reštaurovanie je 357 000,- Sk. Práce majú byť ukončené v júli 2005 na vlastné náklady.
Na vlastné náklady  začalo Biskupstvo Spišské Podhradie projekt reštaurovania sochy Immaculaty na hlavnej fasáde Biskupského úradu v Spišskom Podhradí a kamennej sochy Panny Márie s Ježiškom zo severnej fasády biskupskej rezidencie (76 000,- Sk), bolo opravené signalizačné zariadenie bezpečnostného systému v katedrále sv. Martina (60 835,- Sk), vydalo informačnú brožúru „Spišská Kapitula“ aj vo francúzskom a talianskom preklade, ktorá doplnila INFO CENTRUM v Spišskej Kapitule (175 000,- Sk). 
Spolu ukončené i začaté projekty  sú pre Biskupstvo Spišské Podhradie záväzkom k úhrade 5 533 587,- Sk z vlastných prostriedkov.
	Do grantového programu MK SR EX LIBRIS  boli podané dva projekty, „Reštaurovanie rukopisu Matricula Goltziana“ a projekt na podporu pri bádaní a preklade historickej spisby „Kanonické vizitácie na Spiši v 17. storočí“, ktoré neboli podporené.
	K ďalším aktivitám revitalizácie patria projekty subjektov spravujúcich objekty vo vlastníctve Biskupstva Spišské Podhradie realizované na vlastné náklady. Ide o projekt „Účelové prepojenie kanónie č. 3 s kanóniou č. 4 (Spišská katolícka charita),  projekt „Obnova kanónie (č. 5), domu služobníctva a stodoly“ (Združenie FEMAN Košice) a projekt „Realizácia stavebných úprav objektu a areálu kanónie prepošstva, Spišská Kapitula 14“ (Kolpinkovo dielo na Slovensku, oddaný projekt do Programu MK SR „Obnovme si svoj dom“ nebol podporený). Vzhľadom na vysokú náročnosť objemu potrebných finančných prostriedkov, do ďalších projektov obnovy Spišskej Kapituly v roku 2005 Biskupstvo Spišské Podhradie bez podpory štátu nemôže vstúpiť.

Seminár „Manažment lokalít Svetového dedičstva na území SR“

Dňa 17.decembra 2004 zorganizovala Academia Istropolitana Nova (AINova) vo Svätom Jure iniciačný seminár o manažmente slovenských lokalít Svetového dedičstva. Seminár bol súčasťou projektu, ktorého cieľom je prispieť k zachovaniu, ochrane a vhodnému rozvoju slovenských lokalít Svetového dedičstva. Okrem uvedeného seminára je súčasťou projektu aj príprava špecializovaného kurzu o manažmente týchto lokalít. Projekt prebieha za podpory Združenia historických miest a obcí, finančnej podpory Ministerstva kultúry SR a v úzkej odbornej spolupráci s Pamiatkovým úradom SR. Na seminára sa zúčastnili predstavitelia štátnej správy, miestnych a regionálnych samospráv, odbornej verejnosti, mimovládnych organizácií a súkromnej sféry (celkom 33 zástupcov), ktorí sú zapojení do navrhovania, správy, ochrany a rozvoja slovenských lokalít zapísaných alebo navrhovaných do Zoznamu svetového dedičstva. 
Cieľom seminára bolo diskutovať o potrebe zostavenia manažment plánov v lokalitách, ktoré sú zapísané, prípadne sa uchádzajú o zápis do Zoznamu svetového dedičstva a predstaviť strategické plánovanie založené na partnerstvách a spolupráci verejného a súkromného sektora ako vhodný nástroj na manažovanie daných lokalít. Na seminári bol tiež prezentovaný úspešný manažment plán rakúsko-maďarskej lokality Fertô/Neusiedlersee, pánom Richardom Giefingom zo Združenia svetového dedičstva Neusiedlersee v Rakúsku. Účastníci hovorili o problémoch, ktorým najčastejšie čelia pri správe, využívaní a rozvoji lokality, a v rámci diskusie ako aj v odovzdaných vyplnených dotazníkoch vyjadrili svoj záujem o rôzne témy v rámci pripravovaného kurzu o manažmente lokalít zapísaných v Zozname svetového dedičstva. Poznatky zo seminára prispeli k identifikácii problémov v tejto oblasti a umožnili zostaviť kurz tak, aby čo najviac prispel k lepšiemu manažovaniu miestnych hodnôt.
V súčasnosti prebiehajú záverečné stretnutia odborného projektového tímu k obsahu a metodike kurzu ako aj príprava študijných materiálov. Kurz je určený pracovníkom z radov štátnej správy, miestnej a regionálnej samosprávy, mimovládnych organizácií, odbornej verejnosti ako aj ďalším subjektom zapojeným do správy, manažmentu alebo využitia slovenských lokalít zapísaných v Zozname svetového dedičstva. Kurz bude realizovaný v AINove vo Svätom Jure formou kontaktnej výučby v rozsahu cca 100 hodín počas troch štvordňových sústredení. 

Záver

12. apríla 2005 sa uskutočnilo na Ministerstve kultúry SR rokovanie medzirezortnej komisie pre záchranu lokalít zapísaných v Zozname svetového dedičstva, ktoré zahájil a viedol generálny riaditeľ sekcie kultúrneho dedičstva MK SR a predseda  komisie. Komisia prerokovala vyhodnotenia plnenia úloh z uznesenia vlády č. 615/2004 k Správe medzirezortnej komisie  pre záchranu lokalít zapísaných v Zozname svetového dedičstva za rok 2003. Členovia komisie prediskutovávali najpálčivejšie problémy lokalít v tomto období.   
Bezpečnosť v lokalitách svetového dedičstva, ktorú napriek splnenej úlohe MV SR B.4. uznesenia vlády č. 615/2004 bude treba naďalej riešiť razantnejším spôsobom, napr. ochranou kamerovým systémom. Po predložení projektov v oblasti prevencie kriminality primátormi, budú tieto projekty zaradené na prerokovanie v Rade vlády pre prevenciu kriminality. Na základe bodu B.4. návrhu uznesenia budú tieto projekty priorizované.  
V súvislosti s požiadavkami pre ministerstvo školstva na zabezpečenie finančných prostriedkov na pokračovanie dostavby regionálnej základnej školy v Spišskom Podhradí a na zabezpečenie dotlače publikácie o svetovom kultúrnom a prírodnom dedičstve určenej pre stredné školy, aj pre základné školy, Ministerstvo školstva SR, sekcia regionálneho školstva zaslalo stanovisko, v ktorom uvádza, že v zmysle zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov môže Ministerstvo školstva SR poskytovať finančné prostriedky iba na riešenie havarijných situácií v rámci možností rozpočtu kapitoly školstva a taktiež nemá dostatok finančných prostriedkov ani na vydanie požadovaných učebníc pre základné a stredné školy s pripomienkou, že publikácia o svetovom kultúrnom a prírodnom dedičstve určená pre stredné školy, nie je metodicky vhodná aj pre základné školy. 
	Zástupkyňa Ministerstva hospodárstva SR informovala medzirezortnú komisiu            o skutočnosti, že pre oblasť cestovného ruchu bola 28. septembra 2004 schválená v Rade vlády pre regionálnu politiku Regionalizácia cestovného ruchu v SR. Tento dokument bilancuje potenciál  krajiny, začleňuje oblasti do 21 regiónov a súčasne navrhuje nosné formy cestovného ruchu v týchto regiónoch. Upozornila tiež na rozpracované  materiály, ktoré predkladá Ministerstvo hospodárstva SR na rokovanie vlády. Ide predovšetkým o Stratégiu rozvoja cestovného ruchu v Slovenskej republike do roku 2013 a Koncepciu rozvoja cestovného ruchu v Slovenskej republike, ako aj o príprave návrhu zákona o združeniach cestovného ruchu. 
Možnosť získania finančných prostriedkov na projekty obsiahnuté v programoch revitalizácie lokalít je možné získať aj od Ministerstva financií SR podľa Výnosu Ministerstva financií Slovenskej republiky č. 2552/2004-44 o poskytovaní dotácií v pôsobnosti Ministerstva financií Slovenskej republiky v znení neskorších predpisov. Podľa tohto výnosu dotácie zo štátneho rozpočtu možno poskytnúť obci na financovanie školstva, na podporu mládeže, na telovýchovné, športové, zdravotnícke, sociálne, kultúrne a environmentálne účely, ako aj (okrem iného) na plnenie úloh súvisiacich s výkonom samosprávnych pôsobností obcí, najmä na riešenie havarijných situácií na majetku obce, rekonštrukciu           a modernizáciu majetku obce, údržbu budov, verejného osvetlenia.
 Návrh uznesenia v tejto súvislosti ukladá ministrom zohľadniť v hodnotiacich kritériách rezortných programov rozvoj lokalít zapísaných v Zozname svetového dedičstva, v súlade so zachovaním hodnôt, pre ktoré boli do zoznamu zapísané, prostredníctvom podpôr obsiahnutých v programoch príslušných rezortov a v systéme štrukturálnych fondov.